钞谷音毕题以长歌
王宗炎 (Qing)
钱唐潮断江起𡋯，厓山舟沈白鸥没。镫檠出土冬青枯，忍记犬年与羊月。水云琴客滞幽燕，风雨词人咽糠麧。南城欧血剩锦钱，西台垒冢惟晞发。余子廫廫天地间，白帢黄冠青布袜。鬓丝憔悴拾橡栗，形景悲凉吊薇蕨。酒后狂歌热过耳，雪里行吟寒透骨。文章零落过云烟，姓氏沈薶付碑碣。京兆先生爱著书，唐瓢可破陆像搰。冰雪清词一百篇，剔抉搜罗到岩窟。须眉点缀作佳传，片语褒讥荣衮钺。云亭问字老侯芭，避俗相携等蛩蟨。羼提又阅五百年，海枯石烂字不阙。残镫对雨手重钞，行间光怪生蓬勃。题诗忽忆赵王孙，北行船趁南风发。